62022CO0144_INF
Uznesenie Súdneho dvora (šiesta komora) z 15. decembra 2022 –Società Eredi Raimondo Bufarini
(vec C‑144/22)
„Návrh na začatie prejudiciálneho konania – Články 53 a 99 Rokovacieho poriadku Súdneho dvora – Článok 267 ZFEÚ – Rozsah povinnosti vnútroštátnych orgánov rozhodujúcich v poslednom stupni podať návrh na začatie prejudiciálneho konania – Výnimky z tejto povinnosti – Kritériá – Situácie, v ktorých sa správny výklad práva Únie javí byť tak jasný, že neponecháva miesto pre žiadne primerané pochybnosti – Podmienka, aby bol vnútroštátny súd rozhodujúci v poslednom stupni presvedčený, že pre ostatné súdy členských štátov rozhodujúce v poslednom stupni a Súdny dvor sa výklad javí byť rovnako jasný“
Prejudiciálne otázky – Podanie návrhu na Súdny dvor – Výkladové otázky – Povinnosť podať návrh na začatie prejudiciálneho konania – Neexistencia – Podmienky – Neexistencia dôvodných pochybností – Kritériá
(Článok 267 ZFEÚ)
(pozri body 34 – 38, 40 – 45, 53 a výrok)
Výrok
Článok 267 ZFEÚ sa má vykladať v tom zmysle, že vnútroštátny súd, proti ktorého rozhodnutiam nemožno podať opravný prostriedok podľa vnútroštátneho práva, môže nepredložiť Súdnemu dvoru otázku výkladu práva Únie a túto otázku vyriešiť v rámci svojej vlastnej právomoci v prípade, že sa správny výklad práva Únie javí byť tak jasný, že neponecháva miesto pre žiadne primerané pochybnosti. Existenciu takéhoto prípadu treba posúdiť v závislosti od charakteristík vlastných právu Únie, osobitných ťažkostí, ktoré zahŕňa jeho výklad, a rizika rozdielov v judikatúre v rámci Európskej únie.
Tento vnútroštátny súd nie je povinný podrobne preukázať, že ostatné súdy členských štátov rozhodujúce v poslednom stupni a Súdny dvor by uskutočnili rovnaký výklad, no na základe posúdenia, ktoré zohľadňuje tieto faktory, musí nadobudnúť presvedčenie, že výklad sa javí byť rovnako jasný aj pre tieto ostatné vnútroštátne súdy a Súdny dvor.